(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΞΑ΄

Σάββατο, 25 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί-εκπαιδευτικοί από το 19ο Γενικό Λύκειο Θεσσαλονίκης., σελ.   
3. Τήρηση ενός λεπτού σιγής για την κοίμηση μιας εμβληματικής μορφής της Ορθόδοξης Εκκλησίας, τον μακαριστό Αρχιεπίσκοπο Τιράνων, Δυρραχίου και πάσης Αλβανίας Αναστάσιο., σελ.   
4. Ειδική Ημερήσια Διάταξη:Εκλογή Προέδρου της Δημοκρατίας με ονομαστική φανερή ψηφοφορία, σύμφωνα με τις διατάξεις των άρθρων 32 του Συντάγματος και 140 του Κανονισμού της Βουλής. , σελ.   
5. Ανακοινώνεται ότι υπεβλήθη στον Πρόεδρο της Βουλής κ. Νικήτα Κακλαμάνη έγγραφη πρόταση της Κοινοβουλευτικής Ομάδος της Νέας Δημοκρατίας με την οποία προτείνει τον κ. Κωνσταντίνο Τασούλα ως υποψήφιο Πρόεδρο της Δημοκρατίας., σελ.   
6. Ανακοινώνεται ότι υπεβλήθη στον Πρόεδρο της Βουλής κ. Νικήτα Κακλαμάνη έγγραφη πρόταση της Κοινοβουλευτικής Ομάδος του ΠΑΣΟΚ-Κίνημα Αλλαγής με την οποία προτείνει τον κ. Αναστάσιο Γιαννίτση ως υποψήφιο Πρόεδρο της Δημοκρατίας., σελ.   
7. Ανακοινώνεται ότι υπεβλήθη στον Πρόεδρο της Βουλής κ. Νικήτα Κακλαμάνη έγγραφη πρόταση της Κοινοβουλευτικής Ομάδος του ΣΥΡΙΖΑ-Προοδευτική Συμμαχία με την οποία προτείνει την κυρία Λούκα Κατσέλη ως υποψήφια Πρόεδρο της Δημοκρατίας., σελ.   
8. Ανακοινώνεται ότι υπεβλήθη στον Πρόεδρο της Βουλής κ. Νικήτα Κακλαμάνη έγγραφη πρόταση της Κοινοβουλευτικής Ομάδας του Δημοκρατικού Πατριωτικού Κινήματος-ΝΙΚΗ με την οποία προτείνει τον κ. Κωνσταντίνο Κυριακού ως υποψήφιο Πρόεδρο της Δημοκρατίας., σελ.   
9. Ανακοινώνεται ότι η Κοινοβουλευτική Ομάδα της Νέας Αριστεράς με επιστολή της γνωστοποιεί ότι στηρίζει την υποψηφιότητα της κυρίας Λούκας Κατσέλη., σελ.   
10. Ονομαστική ψηφοφορία για την εκλογή του Προέδρου της Δημοκρατίας., σελ.   
11. Επιστολικές ψήφοι επι της Ειδικής Ημερήσιας Διάταξης., σελ.   
12. Ανακοινώνεται ότι ο κ. Μ. Γαυγιωτάκης έχει στείλει επιστολή προς το Προεδρείο με την οποία εξηγεί τους λόγους απουσίας του., σελ.   
13. Ανακοινώνεται το αποτέλεσμα της διεξαχθείσης φανερής ονομαστικής ψηφοφορίας για την εκλογή Προέδρου της Ελληνικής Δημοκρατίας., σελ.   
14. Ανακοινώνεται ότι κατόπιν του αποτελέσματος της διεξαχθεισης ονομαστικής ψηφοφορίας ότι η πλειοψηφία που απαιτείται κατά το άρθρο 32 παράγραφος 3 του Συντάγματος δεν έχει συγκεντρωθεί στο πρόσωπο κάποιου ή κάποιας υποψηφίου και επομένως η ψηφοφορία για την εκλογή Προέδρου της Ελληνικής Δημοκρατίας θα επαναληφθεί μετά από πέντε πλήρεις ημέρες, δηλαδή στις 31 Ιανουαρίου 2025, ημέρα Παρασκευή και ώρα 10.00' το πρωί., σελ.   
15. Επί διαδικαστικού θέματος, σελ.

ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΑ΄

Σάββατο 25 Ιανουαρίου 2025

Αθήνα, σήμερα στις 25 Ιανουαρίου 2025, ημέρα Σάββατο και ώρα 11.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-1-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Ξ΄ συνεδριάσεώς του, της Παρασκευής 24 Ιανουαρίου 2025, σε ό,τι αφορά την ψήφιση στο σύνολο του σχεδίου νόμου: «Αντιμετώπιση νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις»)

Πριν ξεκινήσουμε, όπως όλοι γνωρίζουμε, σήμερα με βαθιά θλίψη αποχαιρετούμε μια εμβληματική μορφή της Ορθόδοξης Εκκλησίας, τον μακαριστό Αρχιεπίσκοπο Τιράνων, Δυρραχίου και πάσης Αλβανίας Αναστάσιο.

(Χειροκροτήματα)

Παρακαλώ να τηρήσουμε ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Μοναδικό θέμα της σημερινής συνεδριάσεως είναι, σύμφωνα με την ειδική ημερήσια διάταξη που κυκλοφόρησε στις 16 Ιανουαρίου 2025, δηλαδή προ πέντε πλήρων ημερών, όπως απαιτείται, η εκλογή Προέδρου της Δημοκρατίας με ονομαστική φανερή ψηφοφορία, σύμφωνα με τις διατάξεις των άρθρων 32 του Συντάγματος και 140 του Κανονισμού της Βουλής.

Όπως είναι γνωστό, για την εκλογή του Προέδρου της Δημοκρατίας το άρθρο 140 παράγραφος 5 του Κανονισμού της Βουλής ορίζει ότι η Βουλή ψηφίζει ύστερα από προτάσεις που μπορούν να γίνουν μόνο από τις Κοινοβουλευτικές Ομάδες. Άλλες υποψηφιότητες δεν ανακοινώνονται στη Βουλή.

Κατ’ εφαρμογήν του Κανονισμού, συνεπώς, έχω την τιμή να σας ανακοινώσω ότι υποβλήθηκαν στον Πρόεδρο της Βουλής τέσσερις προτάσεις, της Κοινοβουλευτικής Ομάδας της Νέας Δημοκρατίας με την οποία προτείνει τον κ. Κωνσταντίνο Τασούλα ως υποψήφιο Πρόεδρο της Δημοκρατίας, της Κοινοβουλευτικής Ομάδας του ΠΑΣΟΚ-Κινήματος Αλλαγής με την οποία προτείνει τον κ. Αναστάσιο Γιαννίτση ως υποψήφιο Πρόεδρο της Δημοκρατίας, της Κοινοβουλευτικής Ομάδας του ΣΥΡΙΖΑ-Προοδευτική Συμμαχία με την οποία προτείνει την κ. Λούκα Κατσέλη ως υποψήφια Πρόεδρο της Δημοκρατίας και της Κοινοβουλευτικής Ομάδας του Δημοκρατικού Πατριωτικού Κινήματος-ΝΙΚΗ με την οποία προτείνει τον κ. Κωνσταντίνο Κυριακού ως υποψήφιο Πρόεδρο της Δημοκρατίας.

Επίσης, η Κοινοβουλευτική Ομάδα της Νέας Αριστεράς με επιστολή της γνωστοποιεί ότι στηρίζει την υποψηφιότητα της κ. Λούκας Κατσέλη.

Οι σχετικές επιστολές θα καταχωριστούν στα Πρακτικά της σημερινής συνεδρίασης και έχουν ως εξής:

«ΝΕΑ ΔΗΜΟΚΡΑΤΙΑ

ΚΟΙΝΟΒΟΥΛΕΥΤΙΚΗ ΟΜΑΔΑ

ΠΡΟΕΔΡΟΣ

Προς

Τον Πρόεδρο της Βουλής των Ελλήνων,

Αξιότιμε, κύριε Πρόεδρε,

Σύμφωνα με το άρθρο 140 του Κανονισμού της Βουλής, η Κοινοβουλευτική Ομάδα της Νέας Δημοκρατίας προτείνει τον κ. Κωνσταντίνο Τασούλα ως υποψήφιο Πρόεδρο της Ελληνικής Δημοκρατίας.

Κυριάκος Μητσοτάκης».

«ΠΑΣΟΚ-Κίνημα Αλλαγής

ΚΟΙΝΟΒΟΥΛΕΥΤΙΚΗ ΟΜΑΔΑ

ΠΡΟΕΔΡΟΣ

Προς

Τον Πρόεδρο της Βουλής των Ελλήνων,

Αξιότιμε, κύριε Πρόεδρε,

Σας γνωστοποιώ διά της παρούσας επιστολής ότι η πρόταση του κόμματός μας για την εκλογή του Προέδρου της Δημοκρατίας είναι ο ομότιμος καθηγητής του Πανεπιστημίου Αθηνών και πρώην Υπουργός Αναστάσιος (Τάσος) Γιαννίτσης.

Με εκτίμηση

Πρόεδρος ΚΟ ΠΑΣΟΚ-Κίνημα Αλλαγής

Νικόλαος Ανδρουλάκης»

«ΣΥΡΙΖΑ-Προοδευτική Συμμαχία

ΚΟΙΝΟΒΟΥΛΕΥΤΙΚΗ ΟΜΑΔΑ

ΠΡΟΕΔΡΟΣ

Προς

Τον Πρόεδρο της Βουλής των Ελλήνων,

Αξιότιμε, κύριε Πρόεδρε,

Με την παρούσα επιστολή σας γνωστοποιούμε πως η πρότασή μας για την εκλογή του Προέδρου της Δημοκρατίας είναι η ακαδημαϊκός, πολιτικός και οικονομολόγος κ. Λούκα Κατσέλη.

Με εκτίμηση

Σωκράτης Φάμελλος»

«Δημοκρατικό Πατριωτικό Κίνημα-ΝΙΚΗ

ΚΟΙΝΟΒΟΥΛΕΥΤΙΚΗ ΟΜΑΔΑ

ΠΡΟΕΔΡΟΣ

Προς

Τον Πρόεδρο της Βουλής των Ελλήνων,

Αξιότιμε, κύριε Πρόεδρε,

Εν όψει της διαδικασίας εκλογής Προέδρου της Δημοκρατίας σας γνωστοποιώ εκ μέρους του Κινήματός μας την πρόταση υποψηφιότητας του κ. Κωνσταντίνου Κυριακού, Βορειοηπειρώτη στην καταγωγή, πολιτικού κρατούμενου επί καθεστώτος Ενβέρ Χότζα στα αλβανικά κάτεργα, δικηγόρου και συγγραφέα.

Παρακαλούμε για τις κατά την προβλεπόμενη διαδικασία ενέργειές σας.

Με εκτίμηση

Ο Πρόεδρος

Δημήτριος Νατσιός»

«Νέα Αριστερά

ΚΟΙΝΟΒΟΥΛΕΥΤΙΚΗ ΟΜΑΔΑ

ΠΡΟΕΔΡΟΣ

Προς

Τον Πρόεδρο της Βουλής των Ελλήνων,

Αξιότιμε, κύριε Πρόεδρε,

Με την παρούσα επιστολή, σας γνωστοποιούμε ότι στην, προβλεπόμενη από το Σύνταγμα και τον Κανονισμό της Βουλής, διαδικασία εκλογής Προέδρου της Δημοκρατίας, η Κοινοβουλευτική Ομάδα της Νέας Αριστεράς θα υποστηρίξει την υποψηφιότητα της κ. Λούκας Κατσέλη.

Με τιμή

Αλέξανδρος (Αλέξης) Χαρίτσης

Πρόεδρος ΚΟ Νέα Αριστερά»

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 8α – 8ε)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικήτας Κακλαμάνης):** Σύμφωνα με το άρθρο 140 παράγραφος 6 του Κανονισμού της Βουλής, οι Βουλευτές που δεν επιθυμούν να εκφράσουν την προτίμησή τους, δηλώνουν ΠΑΡΩΝ.

Η διαδικασία που θα ακολουθηθεί είναι η εξής: Θα κληθούν επί του καταλόγου δύο Βουλευτές, οι οποίοι θα εκφωνήσουν τα ονόματα των συναδέλφων και θα καταμετρήσουν τις ψήφους, δηλαδή θα εκτελέσουν στο τέλος της ψηφοφορίας και καθήκοντα ψηφολέκτου. Ο Κανονισμός ορίζει να είναι ένας από τη Συμπολίτευση και ένας από την Αντιπολίτευση.

Κατόπιν αυτού, καλούνται επί του καταλόγου ο κ. Βασίλειος Γιόγιακας από τη Νέα Δημοκρατία και η κ. Αικατερίνη Καζάνη από το ΠΑΣΟΚ-Κίνημα Αλλαγής.

Κάθε Βουλευτής που θα ακούει το όνομά του, θα εγείρεται από τη θέση του και θα αναφέρει ευκρινώς την προτίμησή του -παράκληση να ανοίγετε το μικρόφωνό σας για να καταγράφεται στα Πρακτικά- δηλαδή το όνομα του προτεινομένου ή προτεινομένης ως υποψηφίου Προέδρου της Δημοκρατίας ή τη δήλωση ΠΑΡΩΝ. Οι ψηφολέκτες θα καταχωρούν, ο καθένας χωριστά, την εκφρασθείσα προτίμηση των συναδέλφων στην ειδική στήλη του καταλόγου και έναντι του ονόματος του ψηφίσαντος συναδέλφου.

Ευνόητο είναι ότι, για να μη γίνονται λάθη, η εκφώνηση του καταλόγου θα γίνεται σε αργό ρυθμό, ώστε να δίδεται χρόνος για την ακριβή σημείωση της προτίμησης του κάθε συναδέλφου.

Στο τέλος της ψηφοφορίας οι ψηφολέκτες θα συγκεντρώσουν από τις ειδικές στήλες, στις οποίες διακρίνεται ο ονομαστικός κατάλογος της ψηφοφορίας, το εξαγόμενο αποτέλεσμα ως προς τους προτεινομένους, καθώς και τις ψήφους με την ένδειξη ΠΑΡΩΝ και, αφού υπογράψουν τον κατάλογο που επέχει θέση πρακτικού, θα τον παραδώσουν στον Πρόεδρο της Βουλής για την ανακοίνωση του αποτελέσματος στο Σώμα.

Στη συνέχεια ο κατάλογος, αφού υπογραφεί από τους Γραμματείς της Βουλής και τον Πρόεδρο, θα καταχωριστεί στα Πρακτικά της σημερινής συνεδριάσεως. Για τον λόγο αυτό, παρακαλώ τους κυρίους Γραμματείς της Βουλής να μην αποχωρήσουν μετά το πέρας της ψηφοφορίας, αλλά να παραμείνουν για την υπογραφή του πρακτικού της ψηφοφορίας.

Υπενθυμίζω, επίσης, ότι κατά τον Κανονισμό της Βουλής, άρθρο 140, σε καμία περίπτωση δεν επιτρέπεται αιτιολόγηση της ψήφου και ότι της εκλογής του Προέδρου της Δημοκρατίας δεν προηγείται συζήτηση.

Σύμφωνα με το άρθρο 32 παράγραφος 3 του Συντάγματος, Πρόεδρος της Δημοκρατίας εκλέγεται όποιος συγκεντρώσει κατά τη σημερινή πρώτη ψηφοφορία την πλειοψηφία των 2/3 του συνολικού αριθμού των Βουλευτών. Αν δεν συγκεντρωθεί η πλειοψηφία αυτή, η ψηφοφορία επαναλαμβάνεται ύστερα από πέντε ημέρες.

Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογισθούν στην καταμέτρηση, η οποία θα ακολουθήσει.

Παρακαλώ, να αρχίσει η εκφώνηση του καταλόγου.

(ΨΗΦΟΦΟΡΙΑ)

(ΚΑΤΑ ΤΗ ΔΙΑΡΚΕΙΑ ΤΗΣ ΨΗΦΟΦΟΡΙΑΣ)

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις συνοδοί-εκπαιδευτικοί από το 19ο Γενικό Λύκειο Θεσσαλονίκης.

Καλώς ήρθατε στη Βουλή. Καλή πρόοδο!

(Χειροκροτήματα από όλες τις πτέρυγες της Βουλής)

Να σας ενημερώσω ότι ο κ. Γαυγιωτάκης έχει στείλει επιστολή προς το Προεδρείο με την οποία εξηγεί τους λόγους που δεν είναι εδώ, αλλά δεν εκφράζει προτίμηση. Επομένως, θεωρείται απών.

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΟΣ (Νικήτας Κακλαμάνης):** Υπάρχει συνάδελφος που δεν άκουσε το όνομά του;

Ουδείς.

Οι επιστολές οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά της σημερινής συνεδρίασης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 2/13 έως 12/13)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης φανερής ονομαστικής ψηφοφορίας για την εκλογή Προέδρου της Ελληνικής Δημοκρατίας.

Ψήφισαν συνολικά 297 Βουλευτές.

Απόντες ήσαν 3 Βουλευτές.

Υπέρ της υποψηφιότητας του κ. Κωνσταντίνου Τασούλα ψήφισαν 160 Βουλευτές.

Υπέρ της υποψηφιότητας του κ. Αναστασίου Γιαννίτση ψήφισαν 34 Βουλευτές.

Υπέρ της υποψηφιότητας της κ. Λούκας Κατσέλη ψήφισαν 40 Βουλευτές.

Υπέρ της υποψηφιότητας του κ. Κωνσταντίνου Κυριακού ψήφισαν 14 Βουλευτές.

Ψήφισαν ΠΑΡΩΝ 49 Βουλευτές.

(Ο κατάλογος της ονομαστικής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 15α)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικήτας Κακλαμάνης):** Εκ του ανακοινωθέντος αποτελέσματος διαπιστώνεται, ότι η πλειοψηφία που απαιτείται κατά το άρθρο 32 παράγραφος 3 του Συντάγματος δεν έχει συγκεντρωθεί στο πρόσωπο κάποιου ή κάποιας υποψηφίου και επομένως η ψηφοφορία για την εκλογή Προέδρου της Ελληνικής Δημοκρατίας θα επαναληφθεί μετά από πέντε πλήρεις ημέρες, δηλαδή στις 31 Ιανουαρίου 2025, ημέρα Παρασκευή και ώρα 10.00΄ το πρωί.

Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Η Βουλή παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Με τη συναίνεση του Σώματος και ώρα 12.06΄ λύεται η συνεδρίαση για τη Δευτέρα 27 Ιανουαρίου 2025 και ώρα 13.00΄, με αντικείμενο εργασιών του Σώματος: α) επετειακή αναφορά στην Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος με τήρηση ενός λεπτού σιγής και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**